Xi kultant tkun veru frustranti meta tiċċarġja l-batterija tal-ismartphone.  Ħafna drabi l-batterija tinħela f’anqas minn ġurnata u jieħdu madwar siegħa biex terga’ timtela. Iżda kumpanija Iżraeljana impustat vidjo fuq YouTube li fih jidher smartphone jiċċarġja fi 30 sekonda biss.  Din it-teknologija ġdida, li tista’ tkun rivoluzzjonarja, inħolqot wara riċerka li saret fl-Università ta’ Tel Aviv. L-isfida ewlenija ta’ din il-kumpanija hija kif se tivvinta tagħmir żgħir li jista’ jiġi kkummerċjalizzat għax dak li jidher fil-filmat huwa kbir daqs pakkett sigaretti. Jidher li l-kumpanija teħtieġ madwar sentejn biex iċ-charger ikun jista’ joħroġ fis-suq.